Jakob Axel Nielsen (KF), 2010-02-12:
Herudover vil SF have frit valg for patienter med psoriasisgigt til at vælge mellem medicinsk behandling og klimabehandling, indtil den videnskabelige undersøgelse foreligger.
Regeringen er helt enig med forslagsstilleren i, at psoriasisgigt er en yderst, yderst ubehagelig lidelse, der kan medføre store smerter og nedsat bevægelighed for den enkelte patient.
Regeringen mener derfor også, det er vigtigt at sikre, at denne patientgruppe får en god behandling.
Der er heldigvis også flere forskellige behandlingsmuligheder for patienter med psoriasisgigt.
Behandling med biologiske lægemidler giver ofte patienten en høj grad af symptomfrihed eller væsentlig bedring gennem lange tidsperioder, ofte flere år.
Videnskabelige undersøgelser har vist, at de biologiske lægemidler er i stand til at stoppe leddestruktionen og forhindre eller reducere risikoen for invaliditet væsentligt.
De biologiske lægemidler er en ny type af medicin mod psoriasisgigt og også psoriasis i huden.
Biologiske lægemidler er en fællesbetegnelse for en gruppe lægemidler, som er kopier af eller som efterligner kroppens egne stoffer.
De nye lægemidler er skræddersyet til at påvirke et specifikt studium i den sygdomsproces, som fører til psoriasis og ledbetændelse, altså inflammation.
Behandlingen med biologiske lægemidler er i hastig udvikling.
Indikationerne for anvendelsen udvides løbende, og der kommer hele tiden nye lægemidler til.
Det betyder også, at hvis en patient ikke kan tåle et biologisk lægemiddel, kan patienten muligvis tåle et af de andre.
Jeg vil gerne slå fast, at klimabehandling til patienter med psoriasis i huden er velbeskrevet og veldokumenteret, og at regionerne henviser denne patientgruppe til klimabehandling.
Så den del af beslutningsforslaget er overflødig.
For så vidt angår effekten af klimabehandling for psoriasisgigt, er det ikke Sundhedsstyrelsens vurdering, at effekten af klimabehandlingen er tilstrækkeligt veldokumenteret.
Kliniske erfaringer viser, at en del patienter med psoriasisgigt kan have gavn af et klimaophold.
Varigheden af effekten af klimabehandlingen er dog forbigående.
Og den beslutning, som Region Nordjylland og de øvrige regioner har truffet om ikke at tilbyde klimabehandling mod psoriasisgigt er truffet ud fra en faglig vurdering.
Efter anmodning fra regionsrådet i Region Nordjylland har Aalborg Sygehus udarbejdet en såkaldt mini-MTV, altså en kortfattet medicinsk teknologivurdering.
MTV'ens kildemateriale er primært opbygget på baggrund af ekspertudtalelser, og det fremgår her, at der på baggrund af litteraturstudier, afrapporteringer m.v. ikke – ikke – kan dokumenteres nogen effekt af klimabehandling af psoriasisgigt.
Formanden for Reumatologisk Specialeråd for Region Midtjylland har i en udtalelse til arbejdet med mini-MTV'en anført, at de medicinske og biologiske behandlingsmuligheder af psoriasisgigt er særdeles effektive og evidensbaserede.
På den baggrund mener jeg, at det vil være særdeles uhensigtsmæssigt, hvis vi politikere pålægger læger at henvise en gruppe af patienter til behandling, som der på det foreliggende grundlag ikke er dokumentation for har en effekt på den pågældende patientgruppe.
Altså, vi er enige om, at effekten af klimabehandling er veldokumenteret for psoriasis i huden, men for psoriasisgigt mener jeg, at vi har brug for en fyldestgørende undersøgelse af effekten af en klimabehandling, og jeg vil derfor anmode Det Nordiske Cochrane Center om at forestå en gennemgang af dokumentationen for effekten af klimabehandling på psoriasisgigt.
Undersøgelsen skal foreligge efter sommerferien.
Med undersøgelsen i hånden kan vi på et velbelyst og veldokumenteret grundlag træffe beslutning om, hvad der videre skal ske.
Regeringen kan på den baggrund ikke støtte beslutningsforslaget, men jeg vil igangsætte et arbejde, en gennemgang, der kan belyse, hvilken dokumentation der findes af effekten af klimabehandling for psoriasisgigt.